O bătaie în plină stradă în care au fost implicaţi mai mulţi tineri a avut loc în Vama Veche, iar imaginile au apărut pe o reţea de socializare. Poliţia a deschis o anchetă în acest caz pentru identificarea persoanelor care au luat parte la acest scandal, relatează News.ro.
Reprezentanţii Inspectoratului de Poliţie al Judeţului Constanţa au transmis, joi, un comunicat după ce în spaţiul public au apărut imagini cu mai mulţi tineri care s-au agresat reciproc, în Vama Veche.
„În cauză a fost întocmit dosar de cercetare penală pentru săvârşirea infracţiunilor de tulburarea ordinii şi liniştii publice şi încăierare. Cercetările continuă în vederea identificării persoanelor implicate şi luării măsurilor legale ce se impun”, au anunţat poliţiştii.
În imaginile postate pe o reţea de socializare se observă cum un tânăr îi loveşte pe alţi doi şi fuge, iar apoi alţi doi tineri se lovesc reciproc, iar unul cade în urma loviturii.